CELEX: 32013D0778(01)
Language: lv
Date: 2013-12-13 00:00:00
Title: 2013/778/ES: Komisijas Īstenošanas lēmums ( 2013. gada 13. decembris ), ar ko izveido Pētniecības izpildaģentūru un atceļ Lēmumu 2008/46/EK

20.12.2013   
            
            
               LV
            
            
               Eiropas Savienības Oficiālais Vēstnesis
            
            
               L 346/54
            
         KOMISIJAS ĪSTENOŠANAS LĒMUMS
   (2013. gada 13. decembris),
   ar ko izveido Pētniecības izpildaģentūru un atceļ Lēmumu 2008/46/EK
   (2013/778/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (1), un jo īpaši tās 3. pantu,
   tā kā:
   
               (1)
            
            
               Ar Regulu (EK) Nr. 58/2003 Komisijai ir uzticēts deleģēt pilnvaras izpildaģentūrām, kuras tās vārdā un pārraudzībā pilnībā vai daļēji īstenotu Savienības programmu vai projektu.
            
         
               (2)
            
            
               Ar programmu īstenošanu saistīti uzdevumi tiek uzticēti izpildaģentūrām, lai Komisija varētu koncentrēties uz pamatdarbībām un funkcijām, kurās nevar izmantot ārpakalpojumus, nezaudējot kontroli pār darbībām, ko pārvalda minētās izpildaģentūras, un galīgo atbildību par tām.
            
         
               (3)
            
            
               Ar programmas īstenošanu saistītu uzdevumu deleģēšana izpildaģentūrai ir iespējama, skaidri nodalot programmas izstrādi, kurā ir lielā mērā jāīsteno tiesības rīkoties pēc saviem ieskatiem saskaņā ar politiski pamatotu izvēli un par kuru atbild Komisija, un programmas īstenošanu, kuru plānots uzticēt izpildaģentūrai.
            
         
               (4)
            
            
               Komisija ar Lēmumu 2008/46/EK (2) izveidoja Pētniecības izpildaģentūru (turpmāk “Aģentūra”) un uzticēja tai pārvaldīt Kopienas darbības pētniecības jomā, lai veiktu Eiropas Kopienas Septītās pamatprogrammas pētniecībai, tehnoloģiju attīstībai un demonstrējumu pasākumiem (2007. līdz 2013. gads) (3) (turpmāk “Septītā pamatprogramma”) īpašo programmu, proti, īpašās programmas “Cilvēki”, ar ko īsteno Eiropas Kopienas Septīto pamatprogrammu pētniecībai, tehnoloģiju attīstībai un demonstrāciju pasākumiem (2007–2013) (4), īpašās programmas “Spējas”, ar ko īsteno Eiropas Kopienas Septīto pamatprogrammu pētniecībai, tehnoloģiju izstrādei un demonstrāciju pasākumiem (2007–2013) (5) un īpašās programmas “Sadarbība”, ar ko īsteno Eiropas Kopienas Septīto pamatprogrammu pētniecībai, tehnoloģiju attīstībai un demonstrāciju pasākumiem (2007–2013) (6), īstenošanas uzdevumus.
            
         
               (5)
            
            
               Aģentūra ir pierādījusi, ka uzdevumu deleģēšana izpildaģentūrai ir izmaksu lietderības ziņā pilnībā pamatots risinājums, kas ļauj Komisijai veikt pieaugoša budžeta pārvaldību, vienlaikus izvairoties no darbinieku skaita pieauguma tādā apjomā, kas ir proporcionāls budžeta pieaugumam. Politikas veidošanas uzdevumu, ko veic Komisija, un programmas īstenošanas uzdevumu, ko uztic Aģentūrai, nošķiršana ir nodrošinājusi tām iespēju labāk pildīt to pamatpienākumus. Saskaņā ar Regulas (EK) Nr. 58/2003 25. pantu veiktais ārējais novērtējums liecina, ka Aģentūra ir efektīvi pārvaldījusi īpašajā programmā “Spējas” ietvertās darbības, kas saistītas ar MVU jomu, īpašajā programmā “Cilvēki” ietvertos “Marijas Kirī pasākumus” un īpašajā programmā “Sadarbība” ietvertās pētniecības darbības kosmosa un drošības jomā, un ir efektīvi sniegusi administratīvos un loģistikas atbalsta pakalpojumus visās īpašo programmu “Cilvēki”, “Spējas”, “Sadarbība” jomās. Aplēstais ietaupījums no uzdevumu deleģēšanas Aģentūrai laikposmā no 2009. līdz 2013. gadam ir EUR 106 000 000.
            
         
               (6)
            
            
               Komisija 2011. gada 29. jūnija paziņojumā “Budžets stratēģijai “Eiropa 2020” ” (7) ierosināja vairāk izmantot esošās izpildaģentūras, lai īstenotu Savienības programmas, kas ietvertas 2014.–2020. gada daudzgadu finanšu shēmā (turpmāk “DFS”).
            
         
               (7)
            
            
               Saskaņā ar Regulas (EK) Nr. 58/2003 3. panta 1. punktu veiktā izmaksu un ieguvumu analīze ir parādījusi, ka Aģentūra spēj veikt attiecīgās darbības izmaksu ziņā lietderīgāk nekā Komisija. Deleģētās jaunās programmas tematiski atbilst Aģentūras pašreizējām pilnvarām un misijai un turpina darbības, ko Aģentūra veic pašreiz. Aģentūra vairāku gadu garumā ir uzkrājusi pieredzi, prasmes un spējas, kas ir tieši saistītas ar minētajām programmām. Aģentūra spēs sekmīgi turpināt pētniecības programmu pārvaldību saskaņā ar 2014.–2020. gada DFS. Tā kā Aģentūra ir uzkrājusi pieredzi un spējas tieši darbā ar pētnieku aprindām, programmu pārvaldības deleģēšana Aģentūrai nodrošinātu darbības nepārtrauktību attiecībā uz programmu atbalsta saņēmējiem. Deleģējot programmas pārvaldību nevis Komisijas dienestiem, bet Aģentūrai, laikposmam no 2014. līdz 2024. gadam aplēstais gaidāmais ieguvums ir EUR 158 000 000.
            
         
               (8)
            
            
               Lai nodrošinātu izpildaģentūru saskaņotu atpazīstamību, Komisija, nosakot izpildaģentūru jaunās pilnvaras, cik vien iespējams, ir sagrupējusi darba uzdevumus atbilstoši politikas jomām.
            
         
               (9)
            
            
               Aģentūrai būtu jāuztic pārvaldīt īpašās programmas, ar kuru īsteno Pētniecības un inovācijas pamatprogrammu 2014.–2020. gadam “Apvārsnis 2020” (8), šādas daļas:
               
                           —
                        
                        
                           I daļa “Zinātnes izcilība”, kas ir to līdzīgo darbību pēctece, kuru pārvaldību šobrīd saskaņā ar 2007.–2013. gada DFS veic Komisija, un kas ietver projektus, kuros ir daudz vienveidīgu standarta darbību,
                        
                     
                           —
                        
                        
                           II daļa “Vadošā loma rūpniecībā”, kas ir to līdzīgo darbību pēctece, kuru pārvaldību šobrīd saskaņā ar 2007.–2013. gada DFS jau daļēji veic Aģentūra, un kas ietver tādu tehnisku projektu īstenošanu, kuri nav saistīti ar politisku lēmumu pieņemšanu, bet visā projekta ciklā prasa padziļinātas zināšanas tehnikas un finanšu jomās,
                        
                     
                           —
                        
                        
                           III daļa “Sabiedrības problēmu risināšana”, kas ir to līdzīgo darbību pēctece, kuru pārvaldību šobrīd saskaņā ar 2007.–2013. gada DFS veic Komisija, un kas ietver tādu tehnisku projektu īstenošanu, kuri nav saistīti ar politisku lēmumu pieņemšanu, bet visā projekta ciklā prasa padziļinātas zināšanas tehnikas un finanšu jomās,
                        
                     
                           —
                        
                        
                           IIIa daļa “Izcilības izplatīšana un dalības paplašināšana”, kas ir to līdzīgo darbību pēctece, kuru pārvaldību šobrīd saskaņā ar 2007.–2013. gada DFS veic Komisija, un kas ietver tādu tehnisku projektu īstenošanu, kuri nav saistīti ar politisku lēmumu pieņemšanu, bet visā projekta ciklā prasa padziļinātas zināšanas tehnikas un finanšu jomās,
                        
                     
                           —
                        
                        
                           IIIb daļa “Zinātne sabiedrībai un sadarbībā ar to”, kas ir to līdzīgo darbību pēctece, kuru pārvaldību šobrīd saskaņā ar 2007.–2013. gada DFS veic Komisija, un kas ietver tādu tehnisku projektu īstenošanu, kuri nav saistīti ar politisku lēmumu pieņemšanu, bet visā projekta ciklā prasa padziļinātas zināšanas tehnikas un finanšu jomās.
                        
                     
         
               (10)
            
            
               Aģentūrai būtu jāturpina Septītās pamatprogrammas daļu īstenošana, kas jau ir tai deleģēta saskaņā ar 2007.–2013. gada DFS.
            
         
               (11)
            
            
               Aģentūrai būtu jāatbild par administratīvā un loģistikas atbalsta pakalpojumu sniegšanu, jo īpaši gadījumos, ja šāda atbalsta centralizēta sniegšana būtu izmaksu ziņā izdevīgāka un nodrošinātu apjomradītus ietaupījumus.
            
         
               (12)
            
            
               Lai garantētu saskaņotu šā lēmuma un attiecīgo programmu savlaicīgu īstenošanu, ir jānodrošina, ka Aģentūra ar šo programmu īstenošanu saistītos uzdevumus pilda saskaņā ar attiecīgo programmu un no tās spēkā stāšanās dienas.
            
         
               (13)
            
            
               Būtu jāizveido Pētniecības izpildaģentūra. Tai vajadzētu aizstāt izpildaģentūru, kas izveidota ar Lēmumu 2008/46/EK, un būt tās pēctecei. Tai būtu jādarbojas saskaņā ar Regulā (EK) Nr. 58/2003 noteiktajiem vispārējiem statūtiem.
            
         
               (14)
            
            
               Tāpēc būtu jāatceļ Lēmums 2008/46/EK un būtu jānosaka pārejas noteikumi.
            
         
               (15)
            
            
               Šajā lēmumā paredzētie pasākumi ir saskaņā ar Izpildaģentūru komitejas atzinumu,
            
         IR PIEŅĒMUSI ŠO LĒMUMU.
   1. pants
   Izveidošana
   Ar šo tiek izveidota Pētniecības izpildaģentūra (turpmāk “Aģentūra”), kas no 2014. gada 1. janvāra līdz 2024. gada 31. decembrim aizstāj izpildaģentūru, kura izveidota ar Lēmumu 2008/46/EK, un ir tās pēctece, un šīs Aģentūras statūtus reglamentē Regula (EK) Nr. 58/2003.
   2. pants
   Atrašanās vieta
   Aģentūra atrodas Briselē.
   3. pants
   Mērķi un uzdevumi
   1.   Ar šo Aģentūrai tiek uzticēts saskaņā ar īpašo programmu, ar kuru īsteno Pētniecības un inovācijas pamatprogrammu 2014.–2020. gadam “Apvārsnis 2020”, īstenot šādas daļas:
   
               a)
            
            
               I daļa “Zinātnes izcilība”;
            
         
               b)
            
            
               II daļa “Vadošā loma rūpniecībā”;
            
         
               c)
            
            
               III daļa “Sabiedrības problēmu risināšana”;
            
         
               d)
            
            
               IIIa daļa “Izcilības izplatīšana un dalības paplašināšana”;
            
         
               e)
            
            
               IIIb daļa “Zinātne sabiedrībai un sadarbībā ar to”.
            
         Šo punktu piemēro saskaņā ar īpašo programmu, ar kuru īsteno Pētniecības un inovācijas pamatprogrammu 2014.–2020. gadam “Apvārsnis 2020”, un no minētās īpašās programmas spēkā stāšanās dienas.
   2.   Ar šo Aģentūrai tiek uzticēts saskaņā ar Septīto pamatprogrammu īstenot pārņemtās šādu programmu daļas:
   
               a)
            
            
               īpašās programmas “Spējas” darbības “Pētniecība MVU vajadzībām” un “Pētniecība MVU apvienībām”;
            
         
               b)
            
            
               drošības un kosmosa temati īpašajā programmā “Sadarbība”;
            
         
               c)
            
            
               īpašā programma “Cilvēki”.
            
         3.   Aģentūra atbild par šādiem uzdevumiem, kas saistīti ar 1. un 2. punktā minēto Savienības programmu daļu īstenošanu:
   
               a)
            
            
               atsevišķu programmas īstenošanas posmu un konkrētu projektu dažu posmu pārvaldība, pamatojoties uz attiecīgajām Komisijas pieņemtajām darba programmām, ja Komisija deleģēšanas aktā tai ir piešķīrusi attiecīgas pilnvaras;
            
         
               b)
            
            
               budžeta izpildes dokumentu pieņemšana attiecībā uz ieņēmumiem un izdevumiem, kā arī visu to darbību veikšana, kas vajadzīgas, lai pārvaldītu attiecīgo programmu, ja Komisija deleģēšanas aktā tai ir piešķīrusi attiecīgas pilnvaras;
            
         
               c)
            
            
               atbalsta nodrošināšana attiecībā uz programmas īstenošanu, ja Komisija deleģēšanas aktā tai ir piešķīrusi attiecīgas pilnvaras.
            
         4.   Aģentūrai atbild par administratīvā un loģistikas atbalsta pakalpojumu sniegšanu, kā noteikts deleģēšanas aktā. Šos pakalpojumus sniedz programmas īstenošanas struktūrām atbilstoši deleģēšanas aktā noteiktajai programmas darbības jomai.
   4. pants
   Amata pilnvaru laiks
   1.   Koordinācijas komitejas locekļus ieceļ uz diviem gadiem.
   2.   Aģentūras direktoru ieceļ uz četriem gadiem.
   5. pants
   Uzraudzība un ziņošana
   Aģentūra ir Komisijas uzraudzībā un regulāri ziņo Komisijai par tai uzticēto Savienības programmu vai to daļu īstenošanas un administratīvā un loģistikas atbalsta pakalpojumu sniegšanas gaitu, ievērojot deleģēšanas aktā paredzēto kārtību.
   6. pants
   Darbības budžeta izpilde
   Darbības budžeta izpildi Aģentūra veic saskaņā ar Komisijas Regulas (EK) Nr. 1653/2004 (9) noteikumiem.
   7. pants
   Atcelšana un pārejas noteikumi
   1.   Lēmumu 2008/46/EK atceļ no 2014. gada 1. janvāra. Atsauces uz atcelto lēmumu uzskata par atsaucēm uz šo lēmumu.
   2.   Uzskata, ka Aģentūra ir ar Lēmumu 2008/46/EK izveidotās izpildaģentūras tiesību pārņēmēja.
   3.   Neskarot pārcelto ierēdņu amata pakāpju pārskatīšanu, kas paredzēta deleģēšanas aktā, šis lēmums neietekmē Aģentūrā strādājošo darbinieku, tostarp tās direktora, tiesības un pienākumus.
   8. pants
   Stāšanās spēkā
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   To piemēro no 2014. gada 1. janvāra.
   
      Briselē, 2013. gada 13. decembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 11, 16.1.2003., 1. lpp.
   
      (2)  OV L 11, 15.1.2008., 9. lpp.
   
      (3)  OV L 412, 30.12.2006., 1. lpp.
   
      (4)  OV L 54, 22.2.2007., 91. lpp.
   
      (5)  OV L 54, 22.2.2007., 101. lpp.
   
      (6)  OV L 54, 22.2.2007., 30. lpp.
   
      (7)  COM(2011) 500 galīgā redakcija.
   
      (8)  OV L 347, 20.12.2013., 965. lpp.
   
      (9)  OV L 297, 22.9.2004., 6. lpp.